CELEX: 32017D0319
Language: sl
Date: 2017-02-21 00:00:00
Title: Izvedbeni sklep Sveta (EU) 2017/319 z dne 21. februarja 2017 o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost

24.2.2017   
            
            
               SL
            
            
               Uradni list Evropske unije
            
            
               L 47/7
            
         IZVEDBENI SKLEP SVETA (EU) 2017/319
   z dne 21. februarja 2017
   o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost
   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1) in zlasti člena 395 Direktive,
   ob upoštevanju predloga Evropske komisije,
   ob upoštevanju naslednjega:
   
               (1)
            
            
               V skladu s členom 285 Direktive 2006/112/ES lahko države članice, ki niso uporabile izbire iz člena 14 Druge direktive Sveta 67/228/EGS (2), oprostijo plačila davka na dodano vrednot (DDV) davčne zavezance, katerih letni promet ne presega 5 000 EUR. Poleg tega lahko odobrijo progresivno davčno olajšavo davčnim zavezancem, katerih letni promet presega zgornjo mejo, ki so jo določile.
            
         
               (2)
            
            
               Z Izvedbenim sklepom Sveta 2013/677/EU (3) je Luksemburg dobil dovoljenje, da uvede ukrep, ki odstopa od člena 285 Direktive 2006/112/ES (v nadaljnjem besedilu: ukrep odstopanja), da lahko do 31. decembra 2016 davčne zavezance, katerih letni promet znaša največ 25 000 EUR, oprosti plačila DDV.
            
         
               (3)
            
            
               V dopisu, ki ga je Komisija evidentirala 26. septembra 2016, je Luksemburg zaprosil za dovoljenje, da bi podaljšal ukrep odstopanja od 1. januarja 2017 in hkrati zvišal prag s 25 000 EUR na 30 000 EUR.
            
         
               (4)
            
            
               Komisija je z dopisi z dne 4. oktobra 2016 o zahtevi Luksemburga obvestila druge države članice. Komisija je z dopisom z dne 5. oktobra 2016 Luksemburg uradno obvestila, da ima na voljo vse informacije, potrebne za presojo zahtevka.
            
         
               (5)
            
            
               Glede na informacije, ki jih je predložil Luksemburg, bi ukrep odstopanja lahko uporabilo 970 dodatnih davčnih zavezancev, da bi zmanjšali svoje obveznosti v zvezi z DDV iz poglavij 2 do 6 naslova XI Direktive 2006/112/ES. Zmanjšalo bi se tudi breme davčne uprave pri pobiranju davka in reviziji malih podjetij.
            
         
               (6)
            
            
               Ker bo ukrep odstopanja privedel do zmanjšanih obveznosti DDV za mala podjetja, ki pa se bodo lahko v skladu s členom 290 Direktive 2006/112/ES še vedno odločila za splošno ureditev DDV, bi bilo treba Luksemburgu dovoliti, da prag zviša do 31. decembra 2019.
            
         
               (7)
            
            
               Odstopanja so običajno odobrena za omejeno obdobje, da se lahko oceni, ali so ustrezna in učinkovita. Poleg tega se določbe členov 281 do 294 Direktive 2006/112/ES glede posebne ureditve za mala podjetja pregledujejo in mogoče je, da bo direktiva o spremembi navedenih določb začela veljati že pred 31. decembrom 2019. Ukrep odstopanja bi zato bilo treba časovno omejiti in priložiti samoderogacijsko klavzulo.
            
         
               (8)
            
            
               Z namenom zagotoviti, da so želeni cilji ukrepa odstopanja doseženi, zlasti tisti, ki se izogibajo negativnim učinkom in zagotavljajo enake konkurenčne pogoje, je primerno, da se ta sklep uporablja od 1. januarja 2017. Z retroaktivno uporabo ukrepa odstopanja pa se spoštujejo legitimna pričakovanja zadevnih oseb, saj ukrep odstopanja ne posega v pravice in obveznosti gospodarskih subjektov ali posameznikov.
            
         
               (9)
            
            
               Na podlagi informacij, ki jih je predložil Luksemburg, bo imel višji prag zanemarljiv učinek na skupni znesek davčnih prihodkov, zbranih na ravni končne potrošnje.
            
         
               (10)
            
            
               Ukrep odstopanja je v skladu s cilji sporočila Komisije „Najprej pomisli na male“ – „Akt za mala podjetja“ za Evropo z dne 25. junija 2008.
            
         
               (11)
            
            
               Ukrep odstopanja ne vpliva na lastna sredstva Unije, pridobljena iz DDV, ker bo Luksemburg izračunal nadomestilo v skladu s členom 6 Uredbe Sveta (EGS, Euratom) št. 1553/89 (4).
            
         
               (12)
            
            
               Izvedbeni sklep Sveta 2013/677/EU bi bilo zato treba ustrezno spremeniti –
            
         SPREJEL NASLEDNJI SKLEP:
   Člen 1
   Člena 1 in 2 Izvedbenega sklepa Sveta 2013/677/EU se nadomestita z naslednjim:
   
      „Člen 1
      Z odstopanjem od člena 285 Direktive 2006/112/ES se Luksemburgu dovoli, da davčne zavezance, katerih letni promet znaša največ 30 000 EUR, oprosti plačila DDV.
      Člen 2
      Ta sklep začne učinkovati na dan uradne obvestitve.
      Ta sklep se uporablja od 1. januarja 2017 do 31. decembra 2019 ali do začetka veljavnosti direktive o spremembi členov 281 do 294 Direktive 2006/112/ES glede posebne ureditve za mala podjetja, pri čemer se upošteva zgodnejši datum.“.
   
   Člen 2
   Ta sklep je naslovljen na Veliko vojvodstvo Luksemburg.
   
      V Bruslju, 21. februarja 2017
      
         
            Za Svet
         
         
            Predsednik
         
         E. SCICLUNA
      
   
   
      (1)  UL L 347, 11.12.2006, str. 1.
   
      (2)  Druga direktiva Sveta 67/228/EGS z dne 11. aprila 1967 o harmonizaciji zakonodaje držav članic v zvezi s prometnim davkom, strukturo in postopki za uporabo skupnega sistema davka na dodano vrednost (UL 71, 14.4.1967, str. 1303/67).
   
      (3)  Izvedbeni sklep Sveta 2013/677/EU z dne 15. novembra 2013 o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 33).
   
      (4)  Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).